Strategisk mandat for Nordens Velfærdscenter 2021-2024.

Nordens Velfærdscenter arbejder inden for rammerne af Nordisk Ministerråds vision om at Norden skal blive verdens mest bæredygtige og integrerede region frem mod år 2030. Institutionens virksomhed bidrager særligt til visionens strategiske prioritering om, at det nordiske samarbejde skal bidrage til et socialt bæredygtigt Norden.

**Målgrupper**

Den primære målgruppe for Nordens Velfærdscenter services og leverancer er embedsmænd i departementer og nationale myndigheder (direktorater og styrelser) i de nordiske lande og Færøerne, Grønland og Åland. Nordens Velfærdscenter understøtter også samarbejde mellem forskermiljøer på tværs af Norden. Andre målgrupper, for eksempel forskere, praktikere og civilsamfund, inddrages når relevant i konkrete initiativer.

**Fagområder**

Nordens Velfærdscenter virksomhed understøtter samarbejde inden for social- og folkesundhedsområderne men bidrager også til tværsektorielle initiativer. De konkrete temaer for institutionens virksomhed fastsættes i det årlige bevillingsbrev efter indspil fra EK-S og Nordens Velfærdscenters råd. Nordens Velfærdscenter driver finansieret af de nordiske samarbejdsministre (MR-SAM) desuden i samarbejde med Nordregio en clearing central på integrationsområdet.

**Opgaver**

Nordens Velfærdscenter løser opgaver på opdrag fra Ministerrådet for Social- og Helsepolitik (MR-S) og Embedsmandskomiteen for Social- og Helsepolitik (EK-S). Institutionens virksomhed skal bidrage med nordisk nytte i form af leverancer og services, som er anvendelige i det nationale udviklingsarbejde, som landenes centrale aktører på social- og folkesundhedsområdet udfører.

Nordens Velfærdscenters kerneopgave er at være en platform for samarbejde mellem de nordiske lande og Færøerne, Grønland og Ålands aktører på social- og folkesundhedsområdet. Hovedfokus for institutionen er at bidrage til landenes nationale udviklingsarbejde ved at understøtte landenes udveksling af viden og erfaringer og udvikling af viden på social- og folkesundhedsområdet. Institutionen kan også bidrage til at frembringe ny viden. Nordens Velfærdscenter skal gøre det lettere at samarbejde på tværs af Norden for særligt landenes myndigheder (direktorater og styrelser) og forskningsmiljøer i Norden. Derfor sekretariatsbetjener institutionen nordiske netværk og arbejdsgrupper, afholder konferencer og seminarer samt bidrager til at skabe kontakt mellem aktører i Norden, som kan have nytte af at samarbejde.

Nordens Velfærdscenter arbejder efterspørgselsorienteret, og institutionens services og leverancer skal være anvendelige i de nationale udviklingsarbejder på social- og folkesundhedsområdet. Nordens Velfærdscenter udformer derfor sine konkrete initiativer i en løbende tæt dialog med institutionens primære målgrupper. Nordens Velfærdscenter tager i sit arbejde udgangspunkt i den aktuelt bedste viden om indsatser og målgrupper på social- og folkesundhedsområdet.

Nordens Velfærdscenter bidrager til at formidle viden om nordiske løsninger på social- og folkesundhedsområdet til aktører uden for Norden, herunder til Nordisk Ministerråds samarbejdspartnere i blandt andet Østersøområdet.